
Бүген Татарстан Республикасы Хөкүмәте Йортында «2024 елга Татарстан Республикасы Дәүләт Советына ТР Рәисе Юлламасын гамәлгә ашыру буенча Татарстан Республикасы Хөкүмәтенең Комплекслы гамәлләр планын раслау турында» Татарстан Республикасы Министрлар Кабинеты утырышы узды.

Утырышны Татарстан Премьер-министры Алексей Песошин үткәрде. Утырышта шулай ук ТР Премьер-министрының беренче урынбасары Рөстәм Нигъмәтуллин, ТР Дәүләт Советы Рәисе урынбасары Марат Әхмәтов катнашты.

Алексей Песошин билгеләп үткәнчә, фикер алышу документы - Татарстан Республикасы Рәисе билгеләгән социаль-икътисадый үсешнең өстенлекле юнәлешләрен гамәлгә ашыру буенча чираттагы елга «генераль» план. "План чаралары Татарстанның динамик үсешенә юнәлтелгән һәм икътисад тармакларына һәм социаль өлкәгә генә түгел, ә гомумсәяси юнәлешләргә дә кагыла, мәсәлән, гражданнарны идарә итүгә, Татарстан халыкларының мәдәниятен, телләрен һәм традицияләрен саклау процессына җәлеп итүнең ачыклыгын арттыру буенча. Безгә Фәнни-технологик үсеш елы кысаларында максатчан эш көтелә»,-диде ТР Премьер-министры.

Ул шулай ук искәрткәнчә, икътисад өлкәсендә, сәнәгать һәм экспорт потенциалын үстерү, агросәнәгать комплексын һәм эшкуарлыкны үстерү һәм ярдәм итү белән беррәттән, икътисад тармакларын кадрлар белән тәэмин итү буенча эш алып барылачак, тормыш эшчәнлегенең барлык өлкәләренә цифрлы технологияләрне кертү буенча чаралар дәвам итәчәк.

"Планның социаль блогы, элеккечә, мәгариф, сәламәтлек саклау, мәдәният өлкәләрен алга таба үстерүгә юнәлдерелгән. Патриотик тәрбиягә, хәрби хезмәткәрләр гаиләләренә ярдәм итүгә һәм Ватанны саклаучылар истәлеген мәңгеләштерүгә аерым игътибар биреләчәк. Шулай ук планны гамәлгә ашыру халыкара хезмәттәшлекне һәм эчке туризмны үстерүгә юнәлдереләчәк», - дип хәбәр итте Алексей Песошин.

Төп нотык белән ТР Премьер-министры урынбасары – ТР икътисад министры Мидхәт Шаһиәхмәтов чыгыш ясады. Ул кыскача гына 2023 елга Комплекслы планны үтәүгә тукталды. Әйтик, 2023 елга план белән Татарстан Республикасы Рәисенең икътисад, тормыш сыйфатын күтәрү, гомумсәяси вәзгыять буенча 87 йөкләмәсен гамәлгә ашыру буенча 237 чара расланган иде. Быел социаль - икътисадый үсешнең төп күрсәткечләре уңай динамика күрсәтә. Бу нәтиҗәләр күп яктан алдагы елларда формалашкан ныклык запасы һәм оператив рәвештә кабул ителгән федераль һәм республика ярдәм чаралары ярдәмендә мөмкин булды. "Безнең эшнең төп максаты -халыкның тормыш сыйфатын яхшырту, - диде Мидхәт Шаһиәхмәтов. - Моның өчен Татарстанда илкүләм проектлар һәм республика программалары кысаларында колачлы эш алып барыла. Быел 4 070 социаль-мәдәни өлкә объекты төзеләчәк, реконструкцияләнәчәк һәм ремонтланачак - бу яңа мәктәпләр, балалар бакчалары, сәламәтлек саклау, мәдәният һәм спорт объектлары. 960 ишегалды, шулай ук җәмәгать киңлекләре төзекләндерелә. Агымдагы елда республика буенча 68 объектта эшләр тәмамланачак. Милли мәдәниятләр һәм традицияләр елы декоратив-кулланма сәнгать һәм иҗат үсешенә этәргеч бирә, традицион рухи-әхлакый кыйммәтләрне, милләтара һәм динара тынычлыкны һәм татулыкны ныгытуга ярдәм итә".

Социаль өлкәне үстерү чаралары турында Татарстан Республикасы Премьер-министры урынбасары Ләйлә Фазлыева хәбәр итте.

Сәнәгать үсеше буенча чаралар турында нотык белән Татарстан Республикасы сәнәгать һәм сәүдә министрының беренче урынбасары Родион Карпов чыгыш ясады.

Фәнни-технологик үсеш елы кысаларында планлаштырылган чаралар турында ТР Фәннәр академиясе президенты Рифкать Миңнеханов сөйләде.

Утырыш ахырында Алексей Песошин планның күп кенә чаралары тармакара юнәлешле булуын билгеләп үтте. Ул ассызыклаганча, җаваплылык үзәкләре билгеләнгән һәм уртак нәтиҗәле эш таләп ителә.
Алексей Песошин 2024 елга ТР Дәүләт Советына ТР Рәисе Юлламасын гамәлгә ашыру буенча ТР Хөкүмәтенең Комплекслы гамәлләр планын раслау турында ТР Министрлар Кабинеты утырышын уздырды